# Unkarin kieli

| Unkari |
| --- |
|  |
| Oma nimi | magyar [mɒɟɒr] |
| Muu nimi | *madjaari* |
| Tiedot |
| Alue |  Unkari  Itävalta  Kroatia  Romania  Slovenia  Serbia  Slovakia  Ukraina |
| Virallinen kieli |  Unkari  Vojvodina  Serbia  Euroopan unioni |
| Puhujia | 14,5 miljoonaa |
| Sija | 66. |
| Kirjaimisto | latinalainen |
| Kielenhuolto | ELTE Nyelvtudományi Kutatóközpont |
| Kielitieteellinen luokitus |
| Kielikunta | uralilaiset kielet |
| Kieliryhmä | suomalais-ugrilaiset kielet ugrilaiset kielet |
| Kehitysvaiheet | muinaisunkari (maahantuloon 896 saakka)
– vanha unkari (Mohácsin taisteluun 1526 saakka)
– keskiunkari (valistusajan alkuun 1772 saakka)
– nykyunkari |
| Kielikoodit |
| ISO 639-1 | hu |
| ISO 639-2 | hun |
| ISO 639-3 | HUN |
|
Ohje
 |
| Infobox OK |

**Unkari** eli **madjaari** on uralilainen kieli, jota puhuvat unkarilaiset. Yhdessä obinugrilaisten kielten eli mansin ja hantin kanssa se muodostaa kielikuntansa ugrilaisen kieliryhmän. Se on uralilaisen kielikunnan kielistä suurin ja yksi kielikunnan kolmesta valtiokielestä suomen ja viron ohella. Euroopassa se on suurin indoeurooppalaiseen kielikuntaan kuulumaton kieli. Unkarin kieltä, kirjallisuutta ja kulttuuria tutkivaa tieteenalaa tai akateemista oppiainetta nimitetään hungarologiaksi.

## Kielen puhujat ja kielen asema

Unkari on virallinen kieli Unkarissa, missä ylivoimaisesti suurin osa väestöstä (vuoden 2022 väestönlaskennan mukaan 9 603 604 henkeä) puhuu unkaria äidinkielenään. Virallisesti tunnustettuja vähemmistökansallisuuksia Unkarissa on 13, ja niihin kuuluviksi ilmoittautui vuoden 2022 väestönlaskennassa lähes 503 000, mutta suuri osa näistäkin puhuu itse asiassa äidinkielenään tai pääasiallisena kielenään unkaria. Onkin arvioitu, että unkarin kielen puhujia on Unkarin väestöstä jopa 97,8 prosenttia.

Unkarin kielen puhujien määräksi Unkarin ulkopuolella mainitaan usein 4–5 miljoonaa, mutta tilastotiedot ovat epätarkkoja etenkin Länsi-Euroopassa ja muualla läntisessä maailmassa elävien unkarilaisten maastamuuttajien ja heidän jälkeläistensä osalta. Perinteisiä unkarinkielisiä vähemmistöjä elää kaikissa Unkarin naapurimaissa, alueilla, jotka Trianonin rauhansopimuksessa 1920 erotettiin entisestä Unkarin kuningaskunnasta sen naapurivaltioihin. Näistä suurimmat ryhmät elävät Romaniassa (1,5 miljoonaa), Slovakiassa (yli 500 000), Serbian Vojvodinassa (noin 300 000) sekä Ukrainan Transkarpatiassa, mutta myös Kroatiassa, Sloveniassa ja Itävallan Burgenlandissa on vanhoja unkarilaisvähemmistöjä. Useilla vanhoilla vähemmistöalueilla unkarin kielellä on jonkinlainen virallisesti tunnustettu asema, mutta käytännössä sen tilanne vaihtelee suuresti. Esimerkiksi Romaniassa ja Slovakiassa on alueita, joissa unkarin kieli on enemmistöasemassa ja sitä käytetään kaikilla elämänalueilla, mutta osassa vanhoista unkarinkielisistä alueista unkarin kielen julkinen näkyvyys ja käyttö on nykyään hyvin vähäistä.

Unkarilaisia elää maastamuuttajina Länsi-Euroopassa ja muualla läntisessä maailmassa, ja tämä maastamuutto on 2000-luvulla lisääntynyt, niin että 2020-luvulla unkarilaisia on siirtynyt ulkomaille kymmeniä tuhansia vuosittain, ja virallisesti ulkomailla asuu yli satatuhatta Unkarin kansalaista. Suurin osa muutosta on viime vuosina suuntautunut Saksaan, Britanniaan ja Itävaltaan. Suomessa unkaria puhui vuonna 2000 äidinkielenään 1 089 henkilöä, vuonna 2009 yli 1 500 henkilöä, vuoden 2024 lopulla unkarin puhujia oli jo 3 763.

## Historia

### Kielisukulaisuus ja tutkimushistoria

Unkari on myös suomen kielen etäinen sukulainen, mutta nykykielet poikkeavat toisistaan voimakkaasti. Yhteisiä sanoja on jopa sadoittain, mutta ne ovat usein muuttuneet niin paljon, ettei maallikko enää pysty tunnistamaan niiden keskinäistä sukulaisuutta. Esimerkiksi suomen *ydin* ja unkarin *velő* ’luuydin’ palautuvat yhteiseen oletettuun kantamuotoon *\*wüd'imi,* suomen *hiiri* ja unkarin *egér* ’hiiri’ muotoon *\*šiŋiri,* mutta eri kielten erilaiset äännekehitykset ovat muuttaneet ne aivan erilaisiksi.

Unkarin kielen sukulaisuudesta Pohjois-Euroopan ja Venäjän uralilaisten kielten kanssa liikkui Euroopan oppineiden parissa spekulaatioita jo 1600-luvulla. János Sajnovics osoitti vuonna 1770 julkaistussa teoksessaan unkarin olevan sukua saamen kielelle, ja 1800-luvun mittaan kuva kielisukulaisuudesta täsmentyi. Unkarissa ajatus kielisukulaisuudesta kaukaisten, kehittymättöminä ja barbaarisina pidettyjen kansojen kanssa herätti aluksi myös vastustusta, myös siksi, että se ei sopinut keskiajalta saakka vaalittuun käsitykseen, jonka mukaan unkarilaiset polveutuivat hunneista ja muista Idän pelätyistä soturikansoista. Viime vuosikymmeninä vaihtoehtoiset käsitykset unkarin kielisukulaisuudesta ovat kasvattaneet suosiotaan, perusteenaan eräänlainen poliittinen salaliittoteoria: sen mukaan suomalais-ugrilainen kielisukulaisuus olisi alkuaan pahantahtoinen juoni unkarilaisten nöyryyttämiseksi ja heidän todellisen, kunniakkaan esihistoriansa peittämiseksi, ja sitä olisivat käyttäneet hyväkseen ensin Itävallan Habsburg-hallitsijat, sitten toisen maailmansodan jälkeen Neuvostoliitto. Vuonna 2016 suoritetun kyselytutkimuksen mukaan yli neljäsosa unkarilaisista uskoi, että suomalais-ugrilainen kielisukulaisuus ei pidä paikkaansa.

Kaukainenkin kielisukulaisuus on 1800-luvulta lähtien innoittanut Suomen ja Unkarin kansoja kehittämään erityisen lämpimän keskinäisen suhteen, joka on ilmennyt myös kulttuuriyhteistyönä. 1800-luvulla nousevan suomalaisuusliikkeen aktivisteille oli tärkeää osoittaa, että suomalaiset eivät olleet irrallinen kansansirpale, ja erityisen tärkeäksi koettiin sukulaisuus ”jalon” keskieurooppalaisen kulttuurikansan kanssa. Myös Unkarissa toimi aktiivisia Suomen ystäviä jo 1800-luvulla, ja 1900-luvun alkupuolella Unkarissa vaikuttanut ns. turanismi sulki alussa sisäänsä myös suomalais-ugrilaisen sukulaisuuden. Suomalais-ugrilaisessa heimotyössä ja kulttuuriyhteistyössä, jota Neuvostoliiton ulkopuolella pystyttiin harjoittamaan lähinnä vain Unkarin, Suomen ja Viron kesken, unkarilais-suomalaisella kulttuuriyhteistyöllä on ollut tärkeä osa.

### Esihistoria

Unkarilaisten vaiheista ennen heidän saapumistaan Keski-Eurooppaan ei juuri ole historiallista dokumentaatiota, joten tutkijoiden käsitykset nojaavat paljolti kielitieteeseen, etenkin lainasanatutkimukseen. Kantaugrilainen kieli tai eräänlainen sukukielten kieliliitto, josta unkarin kieli sai alkunsa, sijoitetaan usein eteläiseen Länsi-Siperiaan toiselle vuosituhannelle eaa. Sieltä länteen päin vaeltaessaan unkarilaiset saivat iranilaisista kielistä useita kulttuurisanoja (esim. *arany* ’kulta’, *híd* ’silta’, *sör* ’olut’, *ezer* ’tuhat’). Myöhemmin unkaria puhunut kansa asutti Mustanmeren pohjoispuolisia aroja turkkilaisten heimojen kanssa. Tuolloin unkariin lainautui runsaasti sanastoa turkkilaisista kielistä; muun muassa *unkari* polveutuu turkkilaisesta heimonnimestä *on-ogur* ’kymmenen nuolta’.

Turkkilaisperäisiä ovat lukuisat karjanhoitoon ja maanviljelyyn *(borjú* ’vasikka’, *tyúk* ’kana’, *bika* ’härkä’, *sajt* ’juusto’, *búza* ’vehnä’, *gyümölcs* ’hedelmä’, *eke* ’aura’, *sarló* ’sirppi’), arkielämän esineistöön *(szék* ’tuoli’, *sátor* ’teltta’, *gyertya* ’kynttilä’), ympäristöön ja luonnonilmiöihin *(tenger* ’meri’, *szél* ’tuuli’) ja myös henkiseen kulttuuriin liittyvät sanat *(betű* ’kirjain’, *szám* ’luku’, *tanú* ’todistaja’, *bölcs* ’viisas, tietäjä’ ym.). Jopa adjektiiveja ja verbejä lainattiin, esim. *apró* ’pieni’, *bátor* ’urhea’, *szán* ’sääliä’. Turkkilaisia lainoja tuli unkariin 400-luvulta 1100-luvulle saakka, ensin aroilla, missä unkarin kieli kohtasi ns. länsimuinaisturkkilaisen kielimuodon, kauden loppuvaiheessa vielä Unkarissa, minne asettui unkarilaisten joukkoon elämään turkkilaiskielisiä heimoja kuten kumaanit. Osa lainoista on äänteellisin kriteerein johdettavissa bolgaarilaistyyppisestä eli lähinnä tšuvassin sukuisesta ns. r-turkkilaisesta kielestä (esim. sanassa *tenger* ’meri’ on *r,* vrt. osmaninturkin *deniz*).

800-luvun lopulla ratsastavina paimentolaisina eläneet unkarilaiset asettuivat asumaan Tonavan halkomaan Karpaattien altaaseen, jossa nykyinenkin Unkarin valtio sijaitsee. Aluetta asuttaneilta slaaveilta siirtyi unkarin kieleen runsaasti sanastoa, etenkin arkielämään ja maanviljelykseen liittyvien asioiden ja olioiden nimityksiä (esim. *széna* ’heinä’, *szalma* ’olki’, *bab* ’papu’, *villa* ’hanko’, *lapát* ’lapio’; *szomszéd* ’naapuri’, *szolga* ’palvelija’, *asztal* ’pöytä’, *udvar* ’piha’) mutta myös jopa adjektiiveja ja verbejä (*puszta* ’autio, paljas’, *drága* ’kallis’, *ritka* ’harvinainen’, *tiszta* ’puhdas’; *csinál* ’tehdä’, *sétál* ’käveleskellä’) sekä esimerkiksi kristinuskoon liittyvää ja kalenterisanastoa (esim. *szent* ’pyhä’, *pap* ’pappi’, *kereszt* ’risti’, *péntek* ’perjantai’, *karácsony* ’joulu’). Slaavilaiset sanat muodostavat unkarin kielen lukumääräisesti suurimman lainasanakerrostuman.

### Valtion perustamisesta nykyaikaan

Tapani I:n kruunauksen myötä (vuonna 1000) Unkarin kuningaskunnasta tuli virallisesti valtio muiden katolisen Euroopan kuningaskuntien rinnalle. Ensimmäiset säilyneet kokonaiset unkarinkieliset tekstit liittyvät katolisen kirkon toimintaan; niistä vanhin säilynyt on Ruumissaarna ja rukous (*Halotti Beszéd*) noin vuoden 1200 tienoilta. 1300-luvulta lähtien on säilynyt joitakin kirkollisia koodekseja, ja myös ensimmäiset säilyneet maalliset tekstit on kirjoitettu jo keskiajalla. Latinan kielestä, jota käytettiin Unkarissa opetus- ja hallintokielenä 1800-luvulle asti, saatiin unkarin kieleen kirkollisen ja ”sivistyssanaston” lisäksi lukuisia nykyäänkin jokapäiväisessä kielessä käytettyjä sanoja, esimerkiksi *persze* ’tietysti’, *cédula* ’lappu, lippu’ tai *sors* ’kohtalo’.

Kristinuskon myötä syntyneen kirjallisen tradition rinnalla on oletettu unkarilaisilla olleen myös oma kirjallinen perinne ja kirjoitustapa, ns. unkarilaiset riimut. Tämän riimukirjoituksen varhaisimmista vaiheista ei kuitenkaan juuri ole tietoa, eikä ole mitään todisteita siitä, että sitä olisi koskaan käytetty muualla kuin Transilvanian székely-kansan parissa.

Niin kutsutun vanhan unkarin kielen *(ómagyar)* aikakauden katsotaan päättyneen ja keskiunkarin kauden *(középmagyar)* alkaneen vuonna 1526. Tuolloin käydyn Mohácsin taistelun jälkeen suuri osa Unkarista joutui Osmanien valtakunnan hallintaan, ja puoli-itsenäinen Transilvanian ruhtinaskunta sai tärkeän aseman unkarinkielisen kulttuurin keskuksena. Tähän aikakauteen sijoittuvat myös kirjapainotaidon saapuminen Unkariin, uskonpuhdistus ja vastauskonpuhdistus, jotka suuresti vilkastivat unkarin kielen kirjallista viljelyä.

Osmanivallan väistyessä Unkarista tuli osa Habsburgien valtakuntaa. Maria Teresia ja Joosef II pyrkivät luomaan keskitetyn valtion ja tehostamaan saksalaistumista, joka Unkarissa vaikutti erityisesti yläluokkaan. Tämä käynnisti valistuksen aatteiden koskettamassa sivistyneistössä vastaliikkeen, jonka pyrkimykset koskivat etenkin unkarin kielen kehittämistä. Valistuksen ajan Unkarissa ja samalla nykyunkarin *(újmagyar)* kauden lasketaan usein alkaneen vuodesta 1772, jolloin György Bessenyein näytelmä *Ágis tragédiája* (’Agiksen tragedia’) ilmestyi. Unkari haluttiin nostaa sivistyskieleksi, ja tätä varten perustettiin myös Unkarin tiedeakatemia 1825. Vieraan vaikutuksen vähentämiseksi kieleen luotiin uusimpia käsitteitä varten paljon uudissanoja, esimerkiksi *zene* ('musiikki, säveltaide'), *rendőr* ('poliisi'), *mérnök* ('insinööri') ja *titkár* ('sihteeri'), ja oikeinkirjoitukselle kehitettiin jokseenkin nykyisen kaltaiset standardit. Tämän 1800-luvun kielenuudistuksen jälkeen unkarin kielen sanastossa, kieliopissa tai oikeinkirjoituksessa ei ole enää tapahtunut suuria muutoksia.

Unkarin kielestä tuli Unkarin kuningaskunnan virallinen hallintokieli latinan tilalle Ferdinand V:n vahvistamalla lailla 13. marraskuuta 1844; tätä päivää on vuodesta 2011 lähtien vietetty virallisesti unkarin kielen päivänä. Vuosien 1848–49 vapaustaistelun päätyttyä tappioon seurasi tosin saksalaistamispolitiikan kausi, mutta vuoden 1867 valtiokompromissista lähtien Unkarissa saatettiin jatkaa kansallista kielipolitiikkaa. 1900-luvulla suurimmaksi haasteeksi nousi Trianonin rauhansopimusta 1920 seurannut hajaannus: laajoja unkarinkielisiä alueita erotettiin naapurivaltioihin, joten unkaria on vuoden 1920 jälkeen puhuttu 5–7 eri valtiossa.

## Kielen rakenne

### Äänteet ja kirjoitustapa

Unkarilainen näppäimistö.Unkarin kieltä kirjoitetaan latinalaisin aakkosin. Joitakin äänteitä merkitään kahden tai kolmen kirjaimen yhdistelmillä (esim. *ny* on palataalinen n, [ɲ]), joita aakkostettaessa käsitellään ”kirjaimina”. Aakkosjärjestys (mukaan lukien myös kirjaimet *q, w* ja *x,* joita käytetään vain vieraskielisissä sanoissa ja nimissä) on seuraava:

a, á, b, c, cs, d, dz, dzs, e, é, f, g, gy, h, i, í, j, k, l, ly, m, n, ny, o, ó, ö, ő, p, q, r, s, sz, t, ty, u, ú, ü, ű, v, w, x, y, z, zs.
Unkarin kielen vokaalisto
Unkarin kielen vokaalijärjestelmään kuuluu seitsemän pitkää ja seitsemän lyhyttä vokaalia. Pituutta merkitään akuuttiaksentilla (esim. *í* on pitkä *i),* ja samalla logiikalla pitkä *ü* ja pitkä *ö* merkitään *ű* ja *ő.* Pitkät vokaalit ovat muuten laadultaan suunnilleen samat kuin lyhyet, kahta selvää poikkeusta lukuun ottamatta. Lyhyt *e* ääntyy avoimena [ɛ]:nä, kun taas pitkä *é* on paljon suppeampi. Pitkä *á* on avoin ja etinen [a], kun taas lyhyt *a* on labiaalinen (pyöristetyin huulin ääntyvä) [ɒ] eli hieman *o*-mainen. Diftongeja ei unkarin yleiskielessä ole; *i-* ja *u*-loppuisia diftongeja vastaavat äänneyhtymät tulkitaan vokaalin ja puolivokaalin yhtymiksi (esim. *vaj* ’voi’, *autó* [ɒwtoː] ’auto’).

Lyhyt *e* vastaa itse asiassa kahta vokaalia, jotka joissakin murteissa ovat säilyneet erillään. Suppeampaa varianttia merkitään joskus esimerkiksi kielitieteellisissä teksteissä *ë*:llä. Se on historiallisesti eri foneemi kuin avoimempi *e*: sanoilla *mëntëk* ’te menette’, *mëntek* ’he menivät’, *mentëk* ’minä pelastan’ ja *mentek* ’(jostakin) vapaat’ on eri merkitys. Useat unkarilaiset eivät kuitenkaan tätä eroa äännä eivätkä kuule, eikä sitä tavallisessa oikeinkirjoituksessa merkitä.

Unkarin konsonanttifoneemeihin kuuluvat

* soinnittomat klusiilit *p, t, k* sekä *ty* [c] eli palataalinen *t*-äänne,
* soinnilliset klusiilit *b, d, g* sekä *gy* [ɟ] eli palataalinen *d*-äänne,
* nasaalit *m, n* sekä *ny* [ɲ] eli palataalinen *n*-äänne,
* soinnittomat affrikaatat *c* [ts] ja *cs* [tʃ], soinnilliset affrikaatat *dz* ja *dzs* [dʒ],
* soinnittomat sibilantit *s* [ʃ] (”suhuässä”) ja *sz* [s], soinnilliset sibilantit *z* ja *zs* [ʒ],
* frikatiivit *f, h* ja *v,* puolivokaali *j,*
* likvidat *l* ja *r.*

Kuten esimerkeistä näkyy, *y*-kirjainta käytetään konsonanttien palataalisuuden merkitsemiseen. Myös *ly*-yhdistelmä on alkuaan merkinnyt palataalista *l*-äännettä, mutta nykyunkarissa se äännetään samoin kuin *j*.

Unkarin kielen oikeinkirjoitusjärjestelmä on lähes fonemaattinen: kutakin äännettä vastaa periaatteessa vain yksi kirjain tai kirjainyhdistelmä. Poikkeuksia johdonmukaisuudesta aiheuttavat

* morfeeminrajoilla ääntämyksessä tapahtuvat sandhi-ilmiöt, joita oikeinkirjoitus ei heijasta, koska morfeemien muoto halutaan säilyttää samana. Esimerkiksi imperatiivin *-j-*aines reaalistuu usein edeltävän konsonantin palataalistumisena ja kahdentumisena, mutta tätä ei oikeinkirjoituksessa merkitä: *menjek* ’minun pitäisi mennä’ tai *adjon* ’antakoon’ ääntyvät itse asiassa palataalisella kaksoiskonsonantilla, ja pelkän ääntämyksen perusteella ne pitäisi kirjoittaa *mennyek* (samoin kuin *menny* ’taivas’ -sanan monikko *mennyek* ’taivaat’) tai *aggyon;*
* kieli­historiallisista syistä säilytetty *ly j-*äänteen merkkinä;
* vieraitten kirjainten käyttäminen eräissä nuorissa lainasanoissa (esimerkiksi *taxi*);
* vanhanaikaisten kirjoitustapojen käyttö sukunimissä, esim. *Eötvös* ~ *Ötvös*, *Thewrewk* ~ *Török.* Erityisen yleistä on *t*:n merkitseminen *th:*lla (*Németh, Tóth)* ja usein sukunimen lopussa esiintyvän *-i*-johtimen kirjoittaminen *y*:llä (*Ady, Horthy*).

### Sanojen rakenne

Unkarin sanoissa pääpaino on ensimmäisellä tavulla, ja painotus ja pituus ovat toisistaan riippumattomia.

Unkari on tyypillinen agglutinoiva kieli, jossa sanavartalon jälkeen voidaan liittää toisinaan pitkäkin ketju johtimia ja taivutuspäätteitä, sanan alkuun taas prefiksejä (preverbejä), esim. *össze-fér-het-etlen-ség* ’yhteensopimattomuus’ (”yhteen-sopia-voi-mattom-uus”), *egész-ség-etek-re* ’terveydeksenne’ (”terve-yte-nne -lle”).

Unkarissa on vokaalisointu. Yhdessä sanassa on normaalisti vain joko etu- tai takavokaaleja; *e* ja *i* pystyvät yhdistymään sekä etu- että takavokaalien kanssa. Useilla suffikseilla on yleensä sekä etu- että takavokaalinen variantti (esim. inessiivi: *kéz-**ben ’kädessä’, *ház-**ban ’talossa’). Unkarissa toimii tämän vaakasuoran vokaalisoinnun lisäksi osittainen labiaaliharmonia, eli *ü-* tai *ö-*vokaalisten sanojen yhteydessä saatetaan käyttää lisäksi *ö*-vokaalista päätevarianttia: *szék-**hez ’tuolin luokse’, *asztal-**hoz ’pöydän luokse’, *tűz-**höz ’tulen luokse’.

### Muoto-oppi

Unkarin kielen nominit taipuvat luvussa (yksikössä ja monikossa) ja sijassa, kieliopillista sukua ei unkarissa kuten muissakaan uralilaisissa kielissä ole. Lisäksi nomineihin voidaan liittää persoonaa ilmaiseva possessiivisuffiksi. Sijajärjestelmä on Euroopan ja uralilaisen kielikunnan suurimpia. Tosin tyypilliseen tapaan siihen kuuluu kiistanalaisia rajatapauksia, joita eri kieliopeissa on pidetty joko sijoina tai adverbien johdostyyppeinä; esimerkiksi multiplikatiivia eivät kaikki tutkijat pidä sijamuotona, koska se voidaan muodostaa vain lukumäärää ilmaisevista sanoista. Niinpä sijojen määrä vaihtelee eri kieliopeissa kriteerien mukaan 17:n ja 27:n välillä. Paikallissijojen järjestelmä muistuttaa suomen vastaavaa, tosin sarjoja ei ole vain kaksi niin kuin suomessa vaan kolme.

|  |  |  |  |
| --- | --- | --- | --- |
| **Sija** | **Pääte** | **Esimerkki** | **Merkitys** |
| Nominatiivi | Ø | *hús, kép* | ’liha; kuva’ |
| Akkusatiivi | *t/ot/et/öt* | *húst, képet* | ’lihaa/lihan; kuvaa/kuvan’ |
| Datiivi | *nak/nek* | *húsnak, képnek* | ’lihalle; kuvalle’ |
| Inessiivi | *ban/ben* | *húsban, képben* | ’lihassa; kuvassa’ |
| Elatiivi | *ból/ből* | *húsból, képből* | ’lihasta; kuvasta’ |
| Illatiivi | *ba/be* | *húsba, képbe* | ’lihaan; kuvaan’ |
| Adessiivi | *nál/nél* | *húsnál, képnél* | ’lihan / kuvan luona’ |
| Ablatiivi | *tól/től* | *hústól, képtől* | ’lihan / kuvan luota’ |
| Allatiivi | *hoz/hez/höz* | *húshoz, képhez* | ’lihan / kuvan luokse’ |
| Superessiivi | *n/on/en/ön* | *húson, képen* | ’lihalla / kuvalla, lihan / kuvan päällä’ |
| Delatiivi | *ról/ről* | *húsról, képről* | ’lihan / kuvan päältä |
| Sublatiivi | *ra/re* | *húsra, képre* | ’lihalle; kuvalle’ |
| Terminatiivi | *ig* | *húsig, képig* | ’lihaan / kuvaan asti’ |
| Temporaali | *kor* | *karácsonykor, ötkor* | ’jouluna; viideltä’ |
| Iteratiivi/Distributiivi | *(o)nta/(e/ö)nte* | *naponta, hetente* | ’päivittäin; viikoittain’ |
| Kausaali-finaali | *ért* | *húsért, képért* | ’lihan/kuvan tähden’ |
| Instrumentaali | *val/vel* | *hússal, képpel* | ’lihan/kuvan avulla/kanssa’ |
| Translatiivi | *vá/vé* | *hússá, képpé* | ’lihaksi; kuvaksi’ |
| Komitatiivi | *(o)stul/(e/ö)stül* | *húsostul, képestül* | ’lihoineen; kuvineen’ |
| Essiivi | *ul/ül* | *angolul, emlékül* | ’englanniksi; muistoksi’ |
| Multiplikatiivi | *szor/szer/ször* | *hatszor, hétszer* | ’kuudesti; seitsemästi’ |
| Modaali | *lag/leg* | *táviratilag, békítőleg* | ’sähkeitse; rauhoittavasti’ |
| Formaali | *képp(en)* | *példaképpen* | ’esimerkiksi’ |
| Essiivi-formaali | *ként* | *húsként, képként* | ’lihana; kuvana’ |
| Distributiivi | *(o)nként/(e/ö)nként* | *húsonként, képenként* | ”lihoittain, kuvittain”, ’kutakin lihaa / kuvaa kohti’ |

Ainoana uralilaisena kielenä unkariin on kehittynyt systemaattisesti käytetyt määräiset ja epämääräiset artikkelit. Kuten monissa muissakin kielissä, epämääräinen artikkeli *egy* on kehittynyt lukusanasta ’1’, määräinen artikkeli *a* (konsonanttialkuisten sanojen edellä) tai *az* (vokaalialkuisten sanojen edellä) taas demonstratiivipronominista *az* ’se, tuo’.

Verbit taipuvat yksikön ja monikon kolmessa persoonassa. Aikamuotoja on nykyunkarissa käytössä vain kaksi, tunnukseton preesens ja *t*-suffiksilla (alkuaan menneen ajan partisiipin tunnus) muodostettu preteriti, moduksia tunnuksettoman indikatiivin lisäksi imperatiivi ja konditionaali.

Samoin kuin obinugrilaisissa, samojedi- ja mordvalaiskielissä, verbin taivutuksessa erotetaan ns. subjektikonjugaation (subjektipersoona merkitään verbin taivutuksella) lisäksi objektikonjugaatio eli erillinen persoonapäätteiden sarja, jolla ilmaistaan subjektipersoonan lisäksi objektia. Unkarin objektikonjugaatiota käytetään silloin, kun verbin objektina on kolmannen persoonan pronomini, demonstratiivipronomini tai määräinen nominilauseke (esim. *lát-**om** őt / azt* ’näen hänet / sen’, *lát-**od** a házat* ’näet (sen) talon’), subjektikonjugaatiota silloin, kun objektia ei ole, se on epämääräinen tai edustaa ensimmäistä tai toista persoonaa (esim. *lát-**ok ’näen (yleensä, pystyn näkemään, en ole sokea)’, *lát-**sz** engem* / *egy házat* ’näet minut / (jonkin) talon’). Teitittelypronominit *ön* ja *maga* ovat muodollisesti kolmannen persoonan pronomineja ja objekteina toimiessaan laukaisevat myös objektikonjugaation. Lisäksi unkarissa on yksikön 1. persoonan subjektin ja 2. persoonan objektin yhdistelmää ilmaisemassa erityinen pääte *-lak/-lek,* esim. *szeret-lek* ’minä rakastan sinua’.

Verbien edellä voidaan käyttää verbiprefiksejä eli preverbejä (unk. *igekötő*), joilla täsmennetään verbin merkitystä (esimerkiksi liikkeen suuntaa) tai ilmaistaan aspektia. Verbiprefiksit voivat myös irrota verbistä, ja tällä järjestelyn vaihtelulla ilmaistaan informaatiorakennetta. Esimerkkejä:

* *Anna olvasott egy könyvet.* ’Anna luki kirjaa.’
* *Anna **el**olvasott egy könyvet.* ‘Anna luki kirjan’ (prefiksillä *el-* ilmaistaan tässä perfektiivistä aspektia eli loppuunsaatettua toimintaa).
* *Anna egy könyvet olvasott **el** (és nem egy újságot).* ‘Anna luki **kirjan** (eikä lehteä)’ (objektina oleva ”kirja” fokusasemassa verbin edellä).

Verbien nominaalimuotojen järjestelmä on niukempi kuin suomessa. Siihen kuuluvat *-ni*-päätteisen infinitiivin lisäksi *-ó/-ő-*tunnuksinen preesensin partisiippi *(vár-ó* ’odottava’) ja *t-*tunnuksinen menneen ajan partisiippi (esim. *köt-ött* ’sidottu’) sekä *-va/-ve*-tunnuksinen gerundi (esim. *fut-va* ’juosten’).

### Lauserakenne

Unkarin lauseen normaali sanajärjestys on SVO (subjekti – verbi – objekti), mutta lauseketasolla unkarissa esiintyy piirteitä, joita pidetään jäänteinä aiemmasta SOV-sanajärjestyksestä. Esimerkiksi adpositiot ovat unkarissa (kuten useimmissa uralilaisissa kielissä) aina postpositioita (esim. *Anna **mögött ’Annan **takana**’, *kesztyű **nélkül ’**ilman** käsineitä’, ja attribuutit edeltävät pääsanaansa *(**híres** tanár* ’**kuuluisa** opettaja’). Sanajärjestys voi kuitenkin vaihdella lauseen informaatiorakenteen mukaan: topiikki (puheenaihe, psykologinen subjekti) on tyypillisesti lauseen alussa, fokusoitu lauseenjäsen välittömästi verbin edellä.

Toisin kuin suomessa, adjektiiviattribuutit eivät kongruoi eli taivu pääsanansa sijassa ja luvussa: *mosolygó fiú-k* ’hymyilevät pojat’, *mosolygó fiú-k-nak* ’hymyileville pojille’. Unkarissa ei ole genetiivisijaa, vaan attributiivinen omistus ilmaistaan joko pelkästään pääsanaan liitetyllä possessiivisuffiksilla *(a lány kalap**ja ’tytön hattu’, ”tyttö hattu**nsa**”) tai sen lisäksi omistajan datiivimuodolla *(egy lány**nak** a kalap**ja ’(erään) tytön hattu’, ”tytö**lle** hattu**nsa**”).

Predikatiivilauseissa ei kopulaa (’olla’-verbiä) tarvita kuin persoonan ja aikamuodon tai moduksen tunnusten kantajaksi, eli yksikön kolmannessa persoonassa preesensissä riittää pelkkä predikatiivi: *a fiú okos* ’poika [on] fiksu’, *(mi) okosak **voltunk ’me **olimme** fiksuja’. Eksistentiaalilauseissa tai paikan adverbiaalien yhteydessä sekä omistuslauseissa käytetään *van*-eksistentiaalia: *Anna a szobában **van ’Anna **on** huoneessa’, *(nekem) **vannak** könyveim* ’minulla on kirjoja’ (”(minulle) **ovat olemassa** kirjani”).

Toisin kuin suomessa ja useimmissa uralilaisissa kielissä, unkarissa ei ole kieltoverbiä vaan kielto ilmaistaan taipumattomalla kieltosanalla *nem* tai (kielteisissä imperatiivilauseissa) *ne* ’älä’. Eksistentiaalia *van* vastaa kielteinen eksistentiaali *nincs: **nincs** élet a Marson* ’Marsissa **ei ole** elämää’.

Unkari on ns. pro-drop-kieli, eli subjektipronomini voidaan usein jättää pois, samoin monesti objektipronominikin, sillä objektin persoona voi ilmetä verbin taivutuksesta: objektikonjugaatio viittaa kolmannen persoonan objektiin, subjektikonjugaatio ensimmäisen tai toisen persoonan objektiin. Näin esimerkiksi kysymys *Szeretsz?* (’rakastat’, subjektikonjugaatio) voidaan sopivassa tilanteessa tulkita ’rakastatko minua?’ (’rakastatko häntä/sitä/heitä/tätä?’ ilmaistaisiin käyttämällä objektikonjugaatiomuotoa: *Szereted?).*

## Kielinäyte

Minden emberi lény szabadon születik és egyenlő méltósága és joga van. Az emberek, ésszel és lelkiismerettel bírván, egymással szemben testvéri szellemben kell hogy viseltessenek.

Suomeksi:

Kaikki ihmiset syntyvät vapaina ja tasavertaisina arvoltaan ja oikeuksiltaan. Heille on annettu järki ja omatunto, ja heidän on toimittava toisiaan kohtaan veljeyden hengessä.

(YK:n ihmisoikeuksien yleismaailmallisen julistuksen 1. artikla)

## Katso myös

* Uralilainen sanasto
* Unkarilaiset nimet

## Lähteet

## Aiheesta muualla

* Unkarinkielinen Wikiuutiset hautomossa
* Unkarinkielinen Wikimatkat hautomossa
* Hannu Reime: Viikon kieli: Unkari. Ykkösaamu, Yle 31.3.2006.
* Suomen ja unkarin kielen sukulaisuudesta Gyula Weöres (1935)
* Kielisota Unkarissa (Arkistoitu – Internet Archive) (Kielikello, 2002/2: 8–12)
* Hungarian 101 Learn Hungarian online (englanniksi)
* Sanalisko (Arkistoitu – Internet Archive) (unkari–suomi–unkari-sanakirja)
* Opi Unkaria! (Arkistoitu – Internet Archive) (englanniksi)
* Keresztes, László: *Unkarin kieli*.  Helsinki:  Suomalaisen kirjallisuuden seura, 1974.  ISBN 951-717-030-0
* Kulonen, Ulla-Maija: *Johdatus unkarin kielen historiaan*.  Helsinki:  Suomalaisen kirjallisuuden seura, 1993.  ISBN 951-717-759-3
* Csepregi, Márta: *Unkarin kielioppi*.  Finn Lectura, 1991.  ISBN 951-8905-39-8

NäytäEuroopan unionin viralliset kielet

* bulgaria
* englanti
* espanja
* hollanti
* iiri
* italia
* kreikka
* kroatia
* latvia
* liettua
* malta
* portugali
* puola
* ranska
* romania
* ruotsi
* saksa
* slovakki
* sloveeni
* suomi
* tanska
* tšekki
* unkari
* viro